พระราชกฤษฎีกา
ว่าด้วยครุยประจำตำแหน่งกรรมการสภามหาวิทยาลัย
และคณาจารย์ของมหาวิทยาลัยเชียงใหม่
พ.ศ. ๒๕๔๓
 

ภูมิพลอดุลยเดช
ป.ร.
ให้ไว้ ณ
วันที่ ๗ กุมภาพันธ์ พ.ศ. ๒๕๔๓
เป็นปีที่
๕๕ ในรัชกาลปัจจุบัน

 พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

 โดยที่เป็นการสมควรกำหนดให้มีครุยประจำตำแหน่งกรรมการสภามหาวิทยาลัยและคณาจารย์ของมหาวิทยาลัยเชียงใหม่

 อาศัยอำนาจตามความในมาตรา
๒๒๑ ของรัฐธรรมนูญแห่งราชอาณาจักรไทย และมาตรา ๔๖ วรรคสอง
แห่งพระราชบัญญัติมหาวิทยาลัยเชียงใหม่ พ.ศ. ๒๕๓๐ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

 มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยครุยประจำตำแหน่งกรรมการสภามหาวิทยาลัย
และคณาจารย์ของมหาวิทยาลัยเชียงใหม่ พ.ศ. ๒๕๔๓

 มาตรา ๒[๑]
พระราชกฤษฎีกานี้ให้ใช้บังคับตั้งแต่วันที่ ๒๔ มกราคม ๒๕๔๓ เป็นต้นไป

 มาตรา ๓ ให้กำหนดลักษณะ
ชนิด ประเภทและส่วนประกอบของครุยประจำตำแหน่งนายกสภามหาวิทยาลัย
กรรมการสภามหาวิทยาลัย และคณาจารย์ของมหาวิทยาลัยเชียงใหม่ ดังนี้
 (๑)
ครุยประจำตำแหน่งนายกสภามหาวิทยาลัย เป็นเสื้อคลุมทำด้วยผ้าสีดำ ยาวเหนือข้อเท้าประมาณ
๑๕ เซนติเมตร หลังจีบ ตัวเสื้อผ่าอกตลอดมีแถบกำมะหยี่สีม่วง กว้าง ๑๐ เซนติเมตร
เย็บติดเป็นสาบตลอดด้านหน้าทั้งสองข้างและโอบรอบคอ มีเข็มตรามหาวิทยาลัยทำด้วยโลหะสีทอง
มีลักษณะเป็นรูปวงกลมเส้นผ่าศูนย์กลาง ๘ เซนติเมตร ด้านหน้าตรงกลางเป็นรูปช้างชูคบเพลิง
ตัวช้างสีขาวบนพื้นสีทองในดอกบัวบาน เหนือรูปช้างมีข้อความภาษาบาลีว่า อตฺตานํ ทม
ยนฺติ ปณฺฑิตา ใต้รูปช้างมีข้อความภาษาไทยว่า มหาวิทยาลัยเชียงใหม่ พ.ศ. ๒๕๐๗ โค้งตามขอบวงกลม
กลีบดอกบัวลงยาราชาวดีสีม่วงสลับสีแดงสด เกสรสีเงิน รอบนอกเป็นกระจังสิบหกทิศ
ด้านหลังเป็นสีทองเช่นเดียวกับด้านหน้า ติดตรงกลางแถบกำมะหยี่ที่หน้าอกด้านขวา ปลายแขนปล่อยกว้าง
ยาวระดับข้อมือ ตอนกลางของแขนเสื้อทั้งสองข้างมีแถบกำมะหยี่สีม่วง กว้าง ๕
เซนติเมตร จำนวน ๔ แถบ ติดเรียงกันแต่ละแถบห่างกัน ๕ เซนติเมตร
มีผ้าคล้องคอด้านนอกทำด้วยผ้าสีดำเช่นเดียวกับเสื้อ ด้านในทำด้วยกำมะหยี่สีม่วง
มีแถบกำมะหยี่สีม่วงทาบขอบบน และมีกำมะหยี่สีม่วง กว้าง ๑.๕ เซนติเมตร
ขลิบริมขอบล่าง ประกอบด้วยหมวกแผ่นสี่เหลี่ยมจัตุรัสยาวด้านละ
๒๔ เซนติเมตร ทำด้วยผ้าสีดำ มีพู่ทำด้วยไหมสีม่วงยาว ๒๒ เซนติเมตร
 (๒)
ครุยประจำตำแหน่งกรรมการสภามหาวิทยาลัย เช่นเดียวกับครุยประจำตำแหน่งนายกสภามหาวิทยาลัย
เว้นแต่ไม่มีเข็มตรามหาวิทยาลัย
 (๓)
ครุยประจำตำแหน่งคณาจารย์ของมหาวิทยาลัย เช่นเดียวกับครุยประจำตำแหน่งกรรมการสภามหาวิทยาลัย
เว้นแต่ตอนกลางแขนเสื้อทั้งสองข้างมีแถบกำมะหยี่สีม่วง กว้าง ๑๐ เซนติเมตร จำนวน ๑
แถบ ติดห่างจากปลายแขน ๑๐ เซนติเมตร

 มาตรา ๔
ให้มหาวิทยาลัยเชียงใหม่จัดทำครุยประจำตำแหน่งนายกสภามหาวิทยาลัย
กรรมการสภามหาวิทยาลัย และคณาจารย์ของมหาวิทยาลัย ตามพระราชกฤษฎีกานี้ขึ้นไว้เป็นตัวอย่าง

 มาตรา ๕
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากมหาวิทยาลัยเชียงใหม่เห็นสมควรกำหนดให้มีครุยประจำตำแหน่งนายกสภามหาวิทยาลัย
กรรมการสภามหาวิทยาลัย และคณาจารย์ของมหาวิทยาลัย
และโดยที่มาตรา ๔๖ วรรคสอง แห่งพระราชบัญญัติมหาวิทยาลัยเชียงใหม่ พ.ศ.
๒๕๓๐ ได้บัญญัติให้การกำหนดลักษณะ ชนิด ประเภท และส่วนประกอบของครุยประจำตำแหน่งกรรมการสภามหาวิทยาลัยและครุยประจำตำแหน่งคณาจารย์ของมหาวิทยาลัยเชียงใหม่
ให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้
ชไมพร/เพิ่มเติม
๑ พฤษภาคม ๒๕๔๕

พรรณพร/ปรับปรุง
๑๒ มิถุนายน ๒๕๖๒





[๑] ราชกิจจานุเบกษา
เล่ม ๑๑๗/ตอนที่ ๘ ก/หน้า ๑/๑๖ กุมภาพันธ์ ๒๕๔๓